Εταιρεία Μελετών Λαυρεωτικής

Επίτιμος δημότης του Δήμου Λαυρεωτικής ο Πρόεδρος της Δημοκρατίας Προκόπης Παυλόπουλος
2018-01-20 15:00 - 21:00 (Europe/Athens)
«Η οικονομική πρόοδος πρέπει να επιδιωχθεί με τον προσήκοντα σεβασμό στα δικαιώματα των εργαζομένων και, ευρύτερα, στο κοινωνικό κράτος δικαίου, αλλά και με ταυτόχρονη φροντίδα για την προστασία του φυσικού περιβάλλοντος», υπογράμμισε το Σάββατο (20/01/2018) ο Πρόεδρος της Δημοκρατίας, Προκόπης Παυλόπουλος, κατά την αντιφώνησή του κατά την ανακήρυξή του σε επίτιμο δημότη του δήμου Λαυρεωτικής.
Δείτε εδώ την πρόσκληση (PDF)

Όπως σημείωσε ο Πρόεδρος: «Καθένας σήμερα αναγνωρίζει την ανάγκη για ταχεία οικονομική ανάπτυξη της χώρας μας, η οποία είναι στην εποχή μας περισσότερο επιτακτική από ποτέ, προκειμένου ν’ αφήσουμε πίσω μας οριστικά και αμετάκλητα τα δύσκολα χρόνια της πρόσφατης οικονομικής κρίσης. Όλοι μας, όμως, γνωρίζουμε επίσης ότι αυτή η οικονομική πρόοδος πρέπει να επιδιωχθεί με τον προσήκοντα σεβασμό στα δικαιώματα των εργαζομένων και, ευρύτερα, στο κοινωνικό κράτος δικαίου, αλλά και με ταυτόχρονη φροντίδα για την προστασία του φυσικού περιβάλλοντος».
Παράλληλα, ανέφερε ότι «αυτά είναι τα δύο κεντρικά, και ακόμη και σήμερα επίκαιρα, διδάγματα που αποκομίζουμε από τα «Λαυρεωτικά», αλλά και από τη διαπίστωση ότι η οικονομική ανάπτυξη της περιοχής σας είχε σημαντικές περιβαλλοντικές συνέπειες γι’ αυτήν, κατά τον 19ο και τον 20ο αιώνα, ανάλογες των οποίων δεν πρέπει να επαναληφθούν στο μέλλον. Ας μην λησμονούμε μάλιστα κάτι που μας δίδαξε ο αείμνηστος Ξενοφών Ζολώτας με τη μελέτη του, «Οικονομική μεγέθυνση και φθίνουσα κοινωνική ευημερία», ότι δηλαδή αυτοί οι δύο στόχοι δεν εκπληρώνονται πάντοτε, ταυτόχρονα και αυτομάτως, στον ίδιο βαθμό. Οπότε, πρέπει να φροντίζουμε ν’ αποφεύγεται η παραγωγή αυτής της «ανισορροπίας», λαμβάνοντας τα κατάλληλα προς τούτο μέτρα».
Επιπλέον, τόνισε ότι η προσπάθεια υπεράσπισης και περαιτέρω προαγωγής του κοινωνικού κράτους δικαίου καθίσταται πιο αποτελεσματική, όταν υπερβαίνει τα εθνικά σύνορα και επιχειρείται, ταυτοχρόνως, στους κόλπους της Ευρωπαϊκής Ένωσης.
«Η χώρα μας είναι, οριστικά και αμετάκλητα, μέλος της Ευρωπαϊκής Ένωσης και μάλιστα του σκληρού της πυρήνα, της ευρωζώνης, για να μπορεί να επιδιώκει, συνεργαζόμενη με τους εταίρους της εντός της μεγάλης αυτής ευρωπαϊκής οικογένειας, τόσο την οικονομική της ανάπτυξη όσο και την προάσπιση και προαγωγή του κράτους δικαίου και, ειδικότερα, του κοινωνικού κράτους δικαίου. Διότι η οικονομική ανάπτυξη οφείλει να επιδιώκεται με πίστη μεν στην αξία και την ιστορικώς αποδειχθείσα αποτελεσματικότητα της ιδιωτικής οικονομίας, αλλά κατά τρόπο που να υπηρετεί τον άνθρωπο, την κοινωνική αλληλεγγύη, τη δημοκρατία και την κοινωνική δικαιοσύνη» επισήμανε ο κ. Παυλόπουλος.
Μάλιστα, διευκρίνισε ότι η προστασία και η προαγωγή του κοινωνικού κράτους δικαίου είναι υπαρξιακής σημασίας και για την Ευρωπαϊκή Ένωση. «Και τούτο διότι το μέλλον της και η περαιτέρω ενοποίησή της εξαρτώνται, εν πολλοίς, από την αποφυγή του μέγιστου κινδύνου της διεύρυνσης των κοινωνικών ανισοτήτων και του συνακόλουθου κινδύνου ρήξης του κοινωνικού ιστού εντός των κρατών-μελών της. Επιπλέον, δεν πρέπει να υποτιμάται το, ιστορικώς πλέον αποδεδειγμένο, συμπέρασμα ότι οι κοινωνικές ανισότητες ενισχύουν τα μορφώματα του λαϊκισμού -ακόμη δε περισσότερο τα υπολείμματα του ναζισμού- που έχουν τελευταία εμφανισθεί σε διάφορα κράτη-μέλη της Ευρωπαϊκής Ένωσης», πρόσθεσε ο Πρόεδρος της Δημοκρατίας.

ΕΚΘΕΣΗ ΖΩΓΡΑΦΙΚΗΣ – ΕΚΘΕΣΗ ΚΑΤΑΣΚΕΥΗΣ ΒΙΟΛΙΟΥ – ΜΟΥΣΙΚΕΣ ΒΡΑΔΙΕΣ
2017-09-02 15:00 - 2017-09-17 21:00
Με μια υπέροχη μουσική βραδιά, έκλεισαν την Κυριακή 17 Σεπτεμβρίου 2017, οι δύο πολύ σημαντικές καλλιτεχνικές εκθέσεις που διοργάνωσε η Εταιρεία Μελετών Λαυρεωτικής συμμετέχοντας στις πολιτιστικές εκδηλώσεις «Θορίκια 2017» του Δήμου Λαυρεωτικής.

Στις αίθουσες του ανακαινισμένου νεοκλασσικού κτηρίου του 19ου αιώνα, άλλοτε «Ξενοδοχείον η Ευρώπη», το οποίο ευγενώς διέθεσε ο διαχειριστής της ΑΜΚΕ ΑΙΓΕΑΣ κ. Αθ. Μαρτίνος, φιλοξενήθηκαν στο διάστημα από 2 έως 17 Σεπτεμβρίου η αναδρομική έκθεση ζωγραφικής του εξαίρετου ζωγράφου Κωστή Ζερβογιάννη-Χαιρέτη με τίτλο «Υπάρχει ένα καταφύγιο μόνο, ένα φάρμακο: η τέχνη και η δημιουργία» και η έκθεση «Βιολί – Κατασκευή και παράδοση: από την Κρεμόνα του 1500 μέχρι σήμερα – ο Λαυριώτης κατασκευαστής Γιώργος-Ανδρέας Θεοχάρης».
Στην έκθεση ζωγραφικής, ο Κωστής Ζερβογιάννης-Χαιρέτης παρουσίασε περί τους 90 ζωγραφικούς πίνακές του, όπως επίσης πολλά σχέδια και γλυπτά του. Σε όλα αυτά τα έργα του αποπνέει η ευαισθησία του καλλιτέχνη και αναδεικνύεται το ταλέντο του. Ήταν η πρώτη φορά που μια τόσο μεγάλης έκτασης καλλιτεχνική έκθεση φιλοξενείτο στην πόλη μας. Τα εγκαίνια της έκθεσης έγιναν το Σάββατο, 2 Σεπτεμβρίου, και συνοδεύτηκαν με απαλή μουσική που έπαιξε το ντουέτο των Παντελή και Δημήτρη Πνευματικού.
Το τοπίο του Λαυρίου υπήρξε πηγή έμπνευσης για πολλούς και σημαντικούς ζωγράφους. Ο Κωστής δεν ήταν δυνατόν να αποτελέσει εξαίρεση. Γι’ αυτό και ένα αρκετά σημαντικό μέρος της καλλιτεχνικής του δημιουργίας είναι εμπνευσμένο από το τοπίο του Λαυρίου, το οποίο και απεικόνισε σε πολλούς πίνακές του.
Την επόμενη ημέρα, Κυριακή 3 Σεπτεμβρίου, έγιναν τα εγκαίνια της έκθεσης κατασκευής βιολιού. Στην έκθεση αυτή, που αποτέλεσε μια οφειλόμενη αναγνώριση στο έργο του συμπολίτη μας Γιώργου-Ανδρέα Θεοχάρη, γινόταν η παρουσίαση του έργου του μοναδικού στην Ελλάδα κατασκευαστή εγχόρδων σύμφωνα με τη Σχολή της Κρεμόνας. Στόχος της έκθεσης ήταν να παρουσιάσει στο κοινό τα μυστικά της μεταμόρφωσης του ξύλου σε ένα εύηχο όργανο της οικογένειας των εγχόρδων, το βιολί.
Σε ειδικά διαμορφωμένη αίθουσα προβαλλόταν μια κατατοπιστική ταινία μικρού μήκους που παρουσιάζει την πόλη της Κρεμόνας, φημισμένη για την μακρά παράδοση κατασκευής βιολιού, και συνεχίζει αποκαλύπτοντας βήμα-βήμα στον θεατή πώς στα χέρια του έμπειρου κατασκευαστή το άμορφο ξύλο μετατρέπεται σε βιολί.
Στις άλλες δύο αίθουσες γινόταν έκθεση πλούσιου κατατοπιστικού φωτογραφικού υλικού, εργαλείων που χρησιμοποιούνται στις διάφορες φάσεις κατασκευής του βιολιού, καθώς και τριών βιολιών όλων κατασκευής του Γ.-Α. Θεοχάρη, και το περίφημο «πεντάχορδον», έγχορδο μεταξύ βιολιού και βιόλας, με 5 χορδές, όργανο που εμπνεύστηκε και κατασκεύασε ο Γ.-Α. Θεοχάρης. Αξίζει να σημειωθεί ότι ο Γ.-Α. Θεοχάρης είναι ο δημιουργός του πρώτου κοντραμπάσου που κατασκευάστηκε στην Ελλάδα το 1994.
Αυτή η εξαιρετική τεχνογνωσία του συμπολίτη μας Γιώργου-Ανδρέα Θεοχάρη, που λειτουργεί ως άτομο-πρωτοπορία στον συγκεκριμένο τομέα, πρέπει να μεταδοθεί από τον ίδιο, να διδαχθεί σε νέους, που θα δείξουν ενδιαφέρον και αγάπη για το αντικείμενο. Είναι επιτακτική ανάγκη η πόλη με τους θεσμούς της να αναλάβει τις ευθύνες της για να υπάρξει συνέχεια.
Τις εκθέσεις πλαισίωσαν δύο πολύ αξιόλογες μουσικές εκδηλώσεις, που στόχευαν στην ανάδειξη των οργάνων (βιολιά και κοντραμπάσο), όλων δημιουργημάτων του Γ.-Α. Θεοχάρη. Την Τετάρτη, 6-9-2017, το Τρίο Χάρης Μέρμηγκας (κοντραμπάσο) – Βασίλης Δρογκάρης (ακκορντεόν) – Βασιλική Μαζαράκη (βιολί) σε ρυθμούς tango plus, ενώ με το κλείσιμο των εκδηλώσεων, την Κυριακή 17-9-2017, η σπουδαία δεξιοτέχνης του βιολιού καθηγήτρια Λουντμίλα Λιμόροβα με συνοδεία πιάνου από τον Μάριο Καζά και βιολιού από τους μαθητές της Κυριάκο-Μάριο Ζυγούρη, Παναγιώτη Νικολάκη και Φανή Παρασκευοπούλου, πρόσφεραν στο κοινό μια μουσική πανδαισία με έργα μουσικής δωματίου.
Σημειώνεται επίσης ότι, καθημερινά παρήλασαν πολλοί μουσικοί, καλλιτέχνες βιολιστές, γνωστοί για την επαγγελματική τους δραστηριότητα, οι οποίοι πρόσφεραν στους επισκέπτες αρκετές ώρες μουσικών ακουσμάτων με τα βιολιά κατασκευής του Γ.-Α. Θεοχάρη.
Οι εκθέσεις και οι μουσικές βραδιές αποτέλεσαν υψηλού επιπέδου πολιτιστικές εκδηλώσεις που άφησαν άριστες εντυπώσεις σε όλους τους επισκέπτες, όπως αποτυπώνονται στα επαινετικά σχόλιά τους. Τόσο τα εγκαίνια των εκθέσεων, όσο και κατά τη διάρκεια της λειτουργίας τους, τίμησαν τις εκδηλώσεις με την παρουσία τους πολλοί επισκέπτες, συμπολίτες μας και μη, όπως ο Αντιπεριφερειάρχης Ανατ. Αττικής Πέτρος Φιλίππου, ο Δήμαρχος Λαυρεωτικής Δημήτρης Λουκάς, ο Καθηγητής και πρώην Πρύτανης Γεώργιος Μπαμπινιώτης, ο ιστορικός συγγραφέας Σαράντος Καργάκος, εκπρόσωποι τοπικών φορέων και σωματείων, καθώς και πολλοί φιλότεχνοι και φιλόμουσοι. Σε ένδειξη αναγνώρισης του έργου τους, ο Δήμαρχος Λαυρεωτικής Δ. Λουκάς απένειμε στους δύο τιμώμενους καλλιτέχνες Κ. Ζερβογιάννη-Χαιρέτη και Γ.-Α. Θεοχάρη, το μετάλλιο των 150 χρόνων του Νεότερου Λαυρίου.

Εκθέσεις Χαρακτικής – Ζωγραφικής – Βιβλίου στο Λαύριο
2015-11-23 15:00 - 21:00
Ύστερα από μεγάλη συμμετοχή και ανάλογα αιτήματα του κοινού, οι εκθέσεις Χαρακτικής – Ζωγραφικής – Βιβλίου που οργάνωσε η Εταιρεία Μελετών Λαυρεωτικής παρατείνονται μέχρι την Κυριακή 6 Δεκεμβρίου 2015.

Οι εκθέσεις, ως παράλληλες εκδηλώσεις της ΙΣΤ΄ Επιστημονικής Συνάντησης ΝΑ. Αττικής που έγινε στο Λαύριο (18-22.11.2015), εντάχτηκαν στο πλαίσιο του εορτασμού των 150 χρόνων από την ίδρυση του Νεότερου Λαυρίου (1865-2015), και είναι οι εξής:

Έκθεση Σύγχρονης Χαρακτικής της Ένωσης Ελλήνων Χαρακτών με αντιπροσωπευτικά έργα 31 χαρακτών-μελών της.
Έκθεση ζωγραφικής της Κατερίνας Γκρανιά-Παπαδημητρίου με θέμα και πηγή έμπνευσης το Λαύριο.
Έκθεση αντιπροσωπευτικής βιβλιογραφίας με παλαιά και σύγχρονα βιβλία για το Λαύριο, με σκοπό να δοθεί ένα μικρό αισθητικό και ερευνητικό έναυσμα στον επισκέπτη-αναγνώστη.

Οι εκθέσεις φιλοξενούνται στο πρόσφατα αποκατεστημένο ιστορικό νεοκλασικό κτήριο του άλλοτε ξενοδοχείου «Η Ευρώπη» στο Λαύριο (οδός Κ.Πλειώνη 33 και Ευστ.Βογιατζή), ιδιοκτησίας του κ. Αθανασίου Μαρτίνου, ο οποίος, ως χορηγός τους, ευγενικά το παραχώρησε γι’ αυτόν τον σκοπό.
Ώρες λειτουργίας:
Τρίτη-Παρασκευή 17.00-21.00, και Σάββατο-Κυριακή 11.00-14.00 και 17.00-21.00
Λαύριο, 27 Νοεμβρίου 2015
Το Δ.Σ. της Εταιρείας Μελετών Λαυρεωτικής
